**Kisbér Város Polgármesterétől**

**ELŐTERJESZTÉS**

Kisbér Város Önkormányzatának Képviselő-testülete

2025. június 13-i ülésére

**Tárgy:** **Tájékoztató** - **Kisbér csapadékvíz-elvezetésének fejlesztése elnevezésű projekt**

**Tisztelt Képviselő-testület!**

A legutóbbi tájékoztató óta történt fejleményekről az alábbi tájékoztatást adom ***a „Kisbér csapadékvíz-elvezetésének fejlesztése” elnevezésű, TOP\_PLUSZ\_1.2.1-21-KO1-2022-00012*** azonosító számú projekttel kapcsolatban.

2025. június 10. napján vette át az önkormányzat hivatali kapun keresztül az eljáró hatóság végzését a vízjogi üzemeltetési engedély kiadására vonatkozó eljárás megindításáról. A kérelem 2025. március 18. napján érkezett be a hatósághoz, 3 hónap elteltével küldték ki az eljárást megindító végzést, valamint egy 5 napon belül teljesítendő hiánypótlást.

A hiánypótlás teljesítésén dolgozunk a kivitelezővel és a tervezővel együttműködve.

A KEM Területfejlesztési Kft. a múlt héten az alábbi tájékoztatást küldte a projektben fel nem használt maradvány összeggel kapcsolatban a csatolt MÁK tájékoztató levéllel együtt:

*„Tisztelt Polgármester Úr!*

*Korábban jelzésre került, hogy a TOP\_PLUSZ-1.2.1-21-KO1-2022-00012 Kisbér csapadékvíz-elvezetésének fejlesztése című projekt kapcsán, hogy a műszaki tartalomra fel nem használt „maradvány” összegét (21 992 787 Ft) szeretnék egy további műszaki tartalomra felhasználni.*

*Mellékeltem az EPTK-n erre érkezett levelet.*

*Kérem a kiegészítendő  műszaki tartalmat átgondolni és egy rövid műszaki leírást, szakmai indoklást és költségvetést előkészíteni, esetleg ha van korábbi terv csatolni.*

*Kérem kiemelt figyelmet fordítsanak az alábbiakra:*

* *Tulajdon viszony ( rendezett tulajdonviszony, tulajdonosi hozzájárulás szükséges-e?)*
* *Plusz műszaki tartalom szükségességének szakmai indoklása ( hogy kapcsolódik miért szükséges stb..)*
* *Amennyiben szükséges, önerő igazolás legalább nyilatkozat formájában a költségvetés ismeretében*
* *Integrált Települési Vízgazdálkodási Tervvel összhangban kell legyen*
* *Amennyiben  szükséges TSZ megvalósítási idejének hosszabbítása, melyet kérem jelezni*

*A maradvány összeg felhasználásának lehetősége során a közbeszerzés, projektmenedzsment és a tervezés költségét az önkormányzatnak kell  önerőből finanszíroznia, többlettámogatás nem igényelhető.”*

Kérdésünkre a KEM Területfejlesztési Kft. munkatársától azt a tájékoztatást kaptuk, hogy a MÁK tájékoztató levél kézbesítési vélelme 2025, május 26-án állt be, ők ténylegesen 2025. május 28-án töltötték le, és múlt héten küldték meg az önkormányzat részére. Ez alapján a MÁK által adott határidőn belül a pótlás nem teljesíthető, amit jeleztünk a KEM Területfejlesztési Kft. felé, egyrészt mert képviselő-testületi döntés szükséges róla, másrészt pedig nem is áll rendelkezésre olyan szintű anyag, amit a felhívás előír. Szerintük nem probléma a határidő utáni benyújtás sem, ígérték, hogy erre azért rákérdeznek, illetve szerintük egy egyszerűbb anyag is bemehet és hiánypótlásban majd ki lesz egészítve.

Megkeresésünkre Koltai Bálint összeállított egy anyagot, hogy milyen munkálatok elvégzésére lehetne fordítani a városban ezt az összeget. Ez csak javaslat szintű, hozzávetőleges költségbecsléssel, csatoltuk. A maradvány összeg felhasználásához a fenti kritériumoknak megfelelő, költségvetéssel alátámasztott anyagot kell benyújtani.

A KEM Területfejlesztési Kft. munkatársai felhívták a figyelmet, hogy **a maradvány csak kivitelezésre fordítható**, többletforrás nem igényelhető. A **tervezés, műszaki ellenőrzés, projektmenedzsment, közbeszerzés költségét**, illetve, ha a **kivitelezés** költsége meghaladja a maradvány összegét, akkor a **különbözet önerőből finanszírozandó**.

A Támogatási Szerződés szerint a projekt fizikai befejezésének tervezett napja: 2025. 09. 30.

A záró kifizetési igénylés benyújtási határideje: 2025. 11. 29.

Bármilyen munkálatot kíván elvégeztetni a Tisztelt Képviselő-testület a KEM Területfejlesztési Kft. tájékoztatása szerint terveztetni kell. A tervezési költség függ attól, hogy vízjogi létesítési engedély köteles tevékenységről van-e szó vagy sem. Koltai Bálint szerint amennyiben az általa javasolt munkák mindegyike engedélyköteles, akkor a tervezési költség akár a 10 millió Ft-ot is elérheti.

A KEM Területfejlesztési Kft. tájékoztatása szerint amennyiben nem engedélyköteles a tevékenység, arról hatósági nyilatkozat szükséges, nem elegendő, hogy a tervező, vagy bárki ezt állítja. Látva, hogy 3 hónap elteltével küldte meg az eljáró hatóság az eljárás megindításáról szóló végzést, az engedélyezési eljárás, illetve a nyilatkozat megszerzése sem ígérkezik gyorsabbnak, nincs ember a hatóságnál.

Egyrészt van időigénye a tervezésnek, az engedélyeztetésnek (nyilatkozat megszerzésének), műszaki ellenőr beszerzésnek, közbeszerzésnek és magának a kivitelezésnek is. A projektből hátralévő idő erre nem elegendő, így a megvalósítási idő hosszabbítását is kérelmezni szükséges, amennyiben úgy dönt a testület, hogy a maradvány összeget fel kívánja használni. Az időigényt nagyjából meg kell határozni, ami az egyes eljárások (tervező, műszaki ellenőr beszerzés, engedélyeztetés, közbeszerzés, kivitelezés) változó, külső körülmények által is befolyásolt időigénye alapján nem könnyű.

A beszerzéseknél figyelemmel kell lenni az egybeszámításra. Szolgáltatás megrendelés esetén a nemzeti közbeszerzési értékhatár jelenleg nettó 20.000.000.- Ft.

A projektben tervezésre 5.900.000.-Ft + ÁFA összeget, műszaki ellenőrzésre nettó 1.500.000.- Ft + ÁFA összeget fordítottunk. A különböző közbeszerzési tanácsadók véleménye megoszlik arról, hogy miket kell egybeszámítani, mely projekteket kell figyelembe venni.

A maradvány nincs az önkormányzatnál. 2024. 09. 23. napján MÁK területi igazgatósága által kiküldött tájékoztatóban foglaltak szerint, jogszabályi előírás alapján 32.014.165.- Ft támogatási előleget vissza kellett utalnia az önkormányzatnak. Így amennyiben úgy dönt a Tisztelt Képviselő-testület, hogy nem kívánja a maradványt felhasználni, elvileg plusz költsége nem keletkezik, viszont, ha úgy dönt, hogy fel kívánja használni, akkor a fentiekben említett szolgáltatások, eljárások költségét önerőből kell biztosítania.

Kérem a Tisztelt Képviselő-testületet az előterjesztés megvitatására és döntéshozatalra.

Kisbér, 2025. június 11.

**Sinkovicz Zoltán sk.**

polgármester

**Határozati javaslat**

**Kisbér Város Önkormányzatának Képiviselő-testülete**

…../2025. (VI. 13.) KVÖKt. határozata

maradványról

Kisbér Város Önkormányzatának Képviselő-testülete a TOP\_PLUSZ-1.2.1-21-KO1-2022-00012 Kisbér csapadékvíz-elvezetésének fejlesztése című projektben műszaki tartalomra fel nem használt „maradvány” összegét nem kívánja felhasználni.

Felhatalmazza a polgármestert a szükséges intézkedések megtételére.

Határidő: a határozat kiadására azonnal

Felelős: dr. Pápai Tamás jegyző

**vagy**

**Határozati javaslat**

**Kisbér Város Önkormányzatának Képiviselő-testülete**

…../2025. (VI. 13.) KVÖKt. határozata

maradványról

Kisbér Város Önkormányzatának Képviselő-testülete a TOP\_PLUSZ-1.2.1-21-KO1-2022-00012 Kisbér csapadékvíz-elvezetésének fejlesztése című projektben műszaki tartalomra fel nem használt „maradvány” összegét fel kívánja használni az alábbi feladatokra:

………………………..

………………………..

Amennyiben szükséges terveztetni, a tervezés költségét, műszaki ellenőrzés költségét, engedélyeztetési költséget, projektmenedzsment, közbeszerzés költségét, valamint amennyiben a kivitelezési költség meghaladja a kivitelezésre felhasználható maradvány összegét, a különbözetet önerőként biztosítja …………………………… terhére.

A megvalósítás idejét kéri …………………………………………….. napra hosszabbítani.

Felhatalmazza a polgármestert a módosítási igény benyújtására.

Határidő: a határozat kiadására azonnal

Felelős: dr. Pápai Tamás jegyző